Premierul Marcel Ciolacu le promite majorări salariale angajaților de la muzee, după ce i-a acuzat de șantaj.
Doar să treacă cu bine evenimentul „Noaptea Muzeelor”, care se desfășoară la nivel european.
„Discutăm azi și propunerile Ministerului Culturii privind rezolvarea problemelor de salarizare din muzeele țării, dar și pentru alte categorii unde sunt discrepanțe salariale. Ministrul Finanțelor trebuie să ne confirme aplicarea acestor soluții și actul legislativ pentru a-l aproba săptămâna viitoare. Sunt convins că, în aceste condiții, Noaptea Muzeelor se va desfășura normal, cu întreaga lista a muzeelor deschisă publicului”, a declarat Ciolacu, la începutul ședinței de joi a Guvernului.
El le-a transmis muzeografilor, cu o zi înainte, că problemele reclamate de aceştia pot fi rezolvate pe calea dialogului şi nu printr-un „şantaj” în faţa căruia nu va ceda.
„Dacă mai fac grevă, merg eu la Antipa, sâmbătă seară”, a spus Marcel Ciolacu.
Sindicatele din domeniul protecţiei patrimoniului cultural asociate în cadrul Federaţiei Naţionale a Sindicatelor din Cultură şi Mass-Media „CulturMedia” – CNS Cartel Alfa au anunţat că vor protesta pe 18 mai, de Ziua Internaţională a Muzeelor, în faţa Guvernului, acuzând subfinanţarea în domeniu.
Organizatorii evenimentului Noaptea Muzeelor au anunţat că lista finală a instituţiilor retrase va fi anunţată vineri.